Gedagte vir die dag: Kry jou krag by God | Maroela Media
Mag God deur sy wonderbare krag julle alle sterkte gee om in alle omstandighede geduldig te volhard. (Kol 1:11)
Hoekom moet God vir ons krag gee? Sodat ons siekes kan gesond maak? Dooies kan opwek? Sodat ons kan praat en profeteer en dit word waar? Maar hoor wat sê Paulus: Sodat jy in alle omstandighede kan volhard. Ons is baie keer in die versoeking om te dink die krag gaan vir ons eie eer en glorie aangewend word. Maar dit is nie wat die Here vir ons sê nie – hoe meer ons volhard in ons geloof, hoe nader kan ons aan Hom groei.
Dit is tog die belangrikste rede. As ons volhard en só geestelik fiks word, kan ons soveel meer vir die Here bereik. Ons moet ingeskakel word en ingeskakel bly by die krag. Dis waarvoor God vir ons sy Heilige Gees gee. Dis waarvoor Hy vir ons die dissiplines gee. Hy gee vir ons alles wat ons nodig het om ingeskakel te bly, want hier lê die lewe, die sukses: Hoe nader ons aan God groei en sterker word in ons geloof, hoe meer kan ons in die wêreld beteken.